Politiet vil i uge 4 gennemføre en landsdækkende kontrol af cyklister og knallertkørere.

Det siger Rigspolitiet.

Politiet vil holde øje med, om cyklister og knallertkørere kører hensynsløst og tjekke lovkrav som for eksempel, om man har lys på cyklen.

Sidste år blev 27 cyklister og ni knallertkørere dræbt i trafikken. Og 766 cyklister og 292 knallertførere kom til skade.

Tallene skal sænkes, og det håber Rigspolitiet, at kontroller som denne kan hjælpe med.

»Cyklister udgør en væsentlig procentdel af dem, der bliver dræbt eller kommer til skade. Det er underordnet, om de selv er skyld i det. Vi skal blot hjælpe med at oplyse om konsekvenserne ved at køre hensynsløst,« siger Christian Bertelsen, politiassistent ved Rigspolitiet.

En anden ting, der kunne nedsætte skaderne, er flere cykelhjelme på cyklisterne.

Christian Bertelsen håber, at det bliver lovpligtigt at køre med hjelm.

»Jeg opfordrer altid folk til at gøre det, men folk burde også være fornuftige nok til at gøre det af sig selv,« siger han.

Politikontrollen løber fra 21. januar til 27. januar.

/ritzau/